Temeljem članka 17. stavka 1. alineje 1. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22) i članka 3. Poslovnika o radu Stožera civilne zaštite Međimurske županije („Službeni glasnik Međimurske županije“ broj 12/2016), Stožer civilne zaštite Međimurske županije je na 9. sjednici, održanoj 29. 11. 2022. godine, utvrdio

**ANALIZU STANJA SUSTAVA CIVILNE ZAŠTITE**

**NA PODRUČJU MEĐIMURSKE ŽUPANIJE ZA 2022. GODINU**

**UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Međimurska županija obavezna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Zakonom o sustavu civilne zaštite definirano je da predstavničko tijelo na prijedlog izvršnog tijela jedinice lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Vezano uz ostvarivanje aktivnosti planiranih u Smjernicama za organizaciju i razvoj sustava civilne zaštite na području Međimurske županije za razdoblje 2020. - 2024. godine, iste se realiziraju po planu.

Temeljem Smjernica za organizaciju i razvoj sustava civilne zaštite na području Međimurske županije za razdoblje 2020. - 2024. godine i Plana razvoja sustava civilne zaštite na području Međimurske županije za 2022. godinu, u 2022. godini usvojeni su:

* Procjena rizika od velikih nesreća za područje Međimurske županije,
* Odluka o imenovanju Stožera civilne zaštite Međimurske županije,
* Plan vježbi civilne zaštite na području Međimurske županije za 2022. godinu.

Također, usvojeni su i svi potrebni dokumenti vezani uz Program aktivnosti u provedbi posebnih mjera zaštite od požara od interesa za Republiku Hrvatsku u 2022. godini.

**PROCJENE RIZIKA OD VELIKIH NESREĆA I PLANOVI DJELOVANJA CIVILNE ZAŠTITE ZA MEĐIMURSKU ŽUPANIJU I ZA GRADOVE I OPĆINE**

1. Procjena rizika od velikih nesreća na područje Međimurske županije i gradova i općina

Županijska skupština Međimurske županije je na 10. sjednici održanoj u prosincu 2022. godine, donijela Odluku o donošenju Procjene rizika od velikih nesreća za područje Međimurske županije, tj. Procjenu rizika od velikih nesreća za područje Međimurske županije.

Procjenu rizika od velikih nesreća za područje Međimurske županije izradila je Radna skupina osnovana Odlukom župana Međimurske županije o postupku izrade Procjene rizika od velikih nesreća za područje Međimurske županije i osnivanju Radne skupine za izradu Procjene rizika od velikih nesreća za područje Međimurske županije.

Procjena rizika od velikih nesreća za područje Međimurske županije izrađena je sukladno Smjernicama za izradu procjena rizika od velikih nesreća na području Međimurske županije.

Osim Međimurske županije i svi gradovi i općine na području Međimurske županije su sukladno Smjernicama za izradu procjena rizika od velikih nesreća za područje Međimurske županije donijeli procjenu rizika od velikih nesreća za svoje područje (županijska procjena izrađuje se na temelju procjena rizika gradova i općina).

Kako se procjene rizika donose za razdoblje od tri godine, pojedini gradovi i općine, oni kojima nije prošlo više od tri godine od dana donošenja ažurirali su postojeće procjene, a oni kojima je prošlo više od tri godine od dana donošenja, uključujući i Međimursku županiju, donijeli su nove procjene rizika.

1. Plan djelovanja civilne zaštite za Međimursku županiju te za gradove I općine

Međimurska županija je sukladno izrađenoj Procjeni rizika od velikih nesreća za područje Međimurske županije donijela Plan djelovanja civilne zaštite Međimurske županije, dok su gradovi i općine donijeli svoje planove djelovanja civilne zaštite.

Kako je Plan djelovanja civilne zaštite za područje Međimurske županije izrađen 2020. godine te kako je ove godine donesena nova procjena rizika od velikih nesreća, novi plan će se trebati donijeti 2023. godine. Na temelju Zakona o sustavu civilne zaštite, plan djelovanja civilne zaštite donosi župan.

Plan djelovanja je operativni dokument prvenstveno namijenjen za potrebe djelovanja Stožera civilne zaštite Međimurske županije, kao stručnog, operativnog i koordinativnog tijela za provođenje mjera i aktivnosti civilne zaštite u velikim nesrećama. Osim toga, Plan obuhvaća način djelovanja operativnih snaga sustava civilne zaštite.

**VOĐENJE EVIDENCIJE PRIPADNIKA OPERATIVNIH SNAGA SUSTAVA CIVILNE ZAŠTITE MEĐIMURSKE ŽUPANIJE**

Sukladno Pravilniku o vođenju evidencija pripadnika operativnih snaga sustava civilne zaštite, Međimurska županija vodi evidenciju o članovima Stožera civilne zaštite Međimurske županije.

Donesene su odluke o osnivanju i ustroju specijalističke postrojbe civilne zaštite Međimurske županije te postrojbi civilne zaštite opće namjene za pojedine gradove i općine (3 od 25 jedinica lokalne samouprave ima osnovanu postrojbu civilne zaštite). Evidencija pripadnika specijalističke postrojbe civilne zaštite će se ustrojiti nakon njenog popunjavanja. Imenovani su i koordinatori na lokaciji u slučaju velikih nesreća i katastrofa.

Gradovi i općine temeljem Pravilnika o vođenju evidencija pripadnika operativnih snaga sustava civilne zaštite Međimurskoj županiji dostavljaju podatke o vrstama i broju pripadnika operativnih snaga na svom području i podatke koje su u obvezi izraditi samostalno, a Međimurska županija iste objedinjava i nadopunjuje podacima koje izrađuje samostalno i dostavlja ih Ministarstvu unutarnjih poslova, Službi za civilnu zaštitu Čakovec, najkasnije do 31. prosinca svake godine.

**OPERATIVNE SNAGE SUSTAVA CIVILNE ZAŠTITE**

Na području Međimurske županije mjere i aktivnosti u sustavu civilne zaštite provode sljedeće operativne snage sustava civilne zaštite:

a) stožeri civilne zaštite

b) operativne snage vatrogastva

c) operativne snage Hrvatskog Crvenog križa

d) operativne snage Hrvatske gorske službe spašavanja

e) udruge

f) postrojbe i povjerenici civilne zaštite

g) koordinatori na lokaciji

h) pravne osobe u sustavu civilne zaštite.

Temeljem Zakona o sustavu civilne zaštite i Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite, Međimurska županija i svi gradovi i općine imenovali su stožere civilne zaštite za svoje područje.

Stožer civilne zaštite Međimurske županije imenovan je Odlukom o imenovanju Stožera civilne zaštite Međimurske županije i sastoji se od načelnika Stožera, zamjenika načelnika Stožera te 21 člana.

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite Međimurske županije rukovodi načelnik Stožera, a kada se proglasi velika nesreća, rukovođenje preuzima župan Međimurske županije.

Način rada Stožera civilne zaštite Međimurske županije uređen je Poslovnikom o radu Stožera civilne zaštite Međimurske županije. Doneseni su poslovnici o radu Stožera civilne zaštite Međimurske županije i gradskih i općinskih stožera.

Stožer civilne zaštite Međimurske županije je tijekom 2022. godine održao dvije redovne sjednice te nekoliko radnih sastanaka vezanih uz aktualnu situaciju vezanu uz bolest Covid-19 i uz rat u Ukrajini. U organizaciji Ravnateljstva civilne zaštite i Međimurske županije, sredinom ožujka 2022. godine na starom graničnom prijelazu Goričan započeo je s radom prihvatno-tranzitni centar za raseljene osobe iz Ukrajine (bivša *Stara Mura* u vlasništvu društva *Ambijenti*), čija je namjena omogućavanje raseljenim osobama kratki odmor, mogućnost obavljanja toaleta, punjenja mobitela, mogućnost okrijepe (hrana, piće, kava, voće i sl.) i dr.

Svi članovi Županijskog te većina članova gradskih i općinskih stožera civilne zaštite i svi čelnici međimurskih jedinica lokalne i područne (regionalne) samouprave osposobljeni su za rad u sustavu civilne zaštite.

U suradnji sa Stožerom civilne zaštite Republike Hrvatske, zdravstvenim ustanovama s područja Međimurske županije, Službom za civilnu zaštitu Čakovec te međimurskim operativnim snagama (Gradsko društvo Crvenog križa Čakovec, Vatrogasnom zajednicom Međimurske županije, HGSS-om, Stanicom Čakovec i Policijskom upravom međimurskom) poduzimane su brojne aktivnosti u svezi sprečavanja širenja bolesti Covid-19.

Stožer civilne zaštite Međimurske županije i gradski i općinski stožeri pokazali su da su sposobni uspješno se suočiti s ugrozom izazvanom s bolešću Covid-19 te su sve zadatke obavili kvalitetno i profesionalno. Odlična koordinacija svih uključenih u sprječavanju širenja korona virusa na području Međimurske županije je dobar pokazatelj kvalitete rada, ponajprije u zdravstvenim ustanovama, a također i svih ostalih institucija i operativnih snaga koje su bile uključene u aktivnosti povezanih u sprečavanju širenja bolesti Covid-19.

U suradnji sa Stožerom civilne zaštite Republike Hrvatske, tj. sa Službom civilne zaštite u Čakovcu, Gradskim društvom Crvenog križa Čakovec, Vatrogasnom zajednicom Međimurske županije, Policijskom upravom međimurskom te s gradovima i općinama, poduzimane su radnje oko prihvata i zbrinjavanja iseljenih osoba iz Republike Ukrajine na području Međimurske županije, tj. na području Republike Hrvatske. S tim u svezi, mnoge osobe su (besplatno ili uz plaćanje) ustupile svoje privatne smještajne objekte iseljenim osobama iz Ukrajine, a u blizini graničnog prijelaza Goričan, u objektu bivšeg restorana *Stara Mura*, organiziran je prihvatno-tranzitni, tj. prihvatni centar, u kojem će se iseljene osobe iz Ukrajine moći zadržati do 48 sati. Naime, takav centar bila *Arena* u Varaždinu, ali se ista zatvorila (demobilizirala). Objekt na graničnom prijelazu u Goričanu mobiliziran je od strane Ravnateljstva civilne zaštite. Osim organiziranja prihvata/smještaja, raseljenim osobama osigurani su napitci i hrana putem donacija ili u organizaciji Ravnateljstva civilne zaštite.

Također, osim što su sa svojim operativnim snagama provodili nadzor glede kršenja epidemioloških mjera na svom području, gradovi i općine su bili aktivno uključeni u traženju smještaja za raseljene osobe iz Ukrajine u (privatnim) smještajnim objektima na svom području.

Dosadašnja suradnja svih sudionika sustava civilne zaštite na području Međimurske županije iznimno je dobra te se unaprjeđivala međusobnom razmjenom iskustava, znanja, podataka i vještina u cilju podizanja razine sigurnosti stanovništva Međimurske županije.

## VATROGASNA ZAJEDNICA MEĐIMURSKE ŽUPANIJE

Na području Međimurske županije osnovana je Vatrogasna zajednica Međimurske županije te vatrogasne zajednice Grada Čakovca, Općine Belica, Općine Donji Kraljevec, Općine Mala Subotica, Općine Orehovica, Općine Sveta Marija, Općine Sveti Juraj na Bregu i Općine Šenkovec dok su ostale vatrogasne zajednice još u fazi osnivanja. U općinama gdje djeluje samo jedno dobrovoljno vatrogasno društvo nije potrebno osnivanje vatrogasne zajednice već ta dobrovoljna društva imaju status zajednice, osim ukoliko se sa susjednim općinama ne organizira vatrogasna zajednica područja temeljem Zakona o vatrogastvu.

U Vatrogasnu zajednicu Međimurske županije udruženo je 1 (jedna) Javna vatrogasna postrojba Čakovec i 85 dobrovoljnih vatrogasnih društava, te 2 dobrovoljna vatrogasna društva u gospodarstvu.

Vatrogasna zajednica Međimurske županije ima 1058 operativnih članova (32 profesionalnih i 1026 dobrovoljnih operativnih članova s lječničkim pregledima), 3309 muških članova, 1007 ženskih članica te 1588 članova vatrogasne mladeži.

Vatrogasna zajednica Međimurske županije u slučaju velikih nesreća i katastrofa raspolaže sljedećim materijalno – tehničkim sredstvima:

Dobrovoljna vatrogasna društva raspolažu sa slijedećom temeljnom vatrogasnom opremom:

* 67 navalnih vatrogasnih vozila (1+5),
* 11 navalnih vozila (1+2),
* 2 auto prikolica s spremnikom i visokotlačnim sklopom,
* 16 auto-cisterni,
* 1 auto ljestva,
* 2 šumska vozila,
* 3 tehnička vozila,
* 119 kombi vozila za prijevoz vatrogasaca i opreme,
* 129 prijenosnih motornih pumpi 8/8,
* 5 prijenosnih motornih pumpi 16/8,
* 144 muljnih pumpi,
* 133 električnih pumpi,
* 31 hidrauličnih alata,
* 14 čamaca,
* 179 aparata za zaštitu dišnih organa,
* 3.000 metara brana za obranu od poplava.

Tijekom 2022. godine, članovi Vatrogasne zajednice Međimurske županije osposobljavali su se za vatrogasna zvanja i za vatrogasne specijalnosti: vatrogasac 117, vatrogasac 1. klase – 28, dočasnik – 21, dočasnik 1. klase – 24, vatrogasni časnik – 16, časnik 1. klase – 7, voditelj vatrogasne mladeži – 50.

Vatrogasci se redovno osposobljavaju i opremaju sukladno mogućnostima jedinica lokalne i područne (regionalne) samouprave.

Temeljem programa rada Vatrogasne zajednice Međimurske županije i vatrogasnih zajednica gradova, općina i područja tijekom 2022. godine održano je 59 taktičko-pokaznih vježbi, u kojima su sudjelovale postrojbe dobrovoljnih vatrogasnih društava s područja Vatrogasne zajednice Međimurske županije.

Prema Državnom programu mjera zaštite od požara u 2022. godini bila je izdana zapovijed glavnog vatrogasnog zapovjednika Republike Hrvatske za redovnu dislokaciju u ljetnim mjesecima na priobalju, od 23. 06. do 12. 09. 20222. godine u mjestu Kukljica na otoku Ugljanu u kojoj je izvršeno ukupno 6 smjena sa po trojicom vatrogasaca, dvojicom iz redova zaposlenika JVP Čakovec te jedan iz redova dobrovoljnih vatrogasaca s područja Međimurja. Na dislokaciji su bila dva vozila, i to zapovjedno vozilo i auto-cisterna.

Temeljem zapovijedi Glavnog vatrogasnog zapovjednika od 16. rujna 2022. godine izdana je zapovijed za izvanrednu dislokaciju u mjesto Karlovac zbog poplave. Na navedenu dislokaciju dislocirano 7 vatrogasaca na dva dana (17. i 18. 9. 2022. godine).

### Javna vatrogasna postrojba Čakovec

JVP Čakovec ima ukupno 34 profesionalna vatrogasca u slučaju velikih nesreća i katastrofa raspolaže sljedećim materijalno – tehničkim sredstvima:

* 2 zapovjedno vozilo,
* 2 navalna vozila,
* 3 autocisterna,
* 1 vozilo za šumske intervencije,
* 1 specijalno vozilo,
* 1 vozila za tehničke intervencije,
* 1 autoljestva,
* 3 vozila za prijevoz ljudi i opreme,
* 1 službena osobna vozila,
* 4 čamca s motorom,
* 9 kompleta ronilačke opreme,
* 1 zračni uskočni jastuk,
* 2 kompleta odjela za potpunu zaštitu.

## GRADSKO DRUŠTVO CRVENOG KRIŽA ČAKOVEC

Sukladno Zakonu o Hrvatskom Crvenom križu, a u dijelu poslova zaštite i spašavanja, Hrvatski Crveni križ nadležan je za sljedeće poslove/javna ovlaštenja:

* organizira i vodi Službu traženja te aktivnosti obnavljanja obiteljskih veza članova obitelji razdvojenih uslijed katastrofa, migracija i drugih situacija koje zahtijevaju humanitarno djelovanje,
* traži, prima i raspoređuje humanitarnu pomoć u izvanrednim situacijama,
* ustrojava, obučava i oprema ekipe za akcije pomoći u zemlji i inozemstvu u slučaju kriznih situacija

Gradsko društvo Crvenog križa Čakovec ima 25 zaposlenika i ustrojen Interventni tim s 10 članova.

U slučaju velikih nesreća i katastrofa Gradsko društvo Crvenog križa Čakovec raspolaže sljedećim materijalno-tehničkim sredstvima:

* Šator komplet s rasvjetom vanjskom i unutarnjom 30 m2 - 14 kom.
* Sklopivi ležajevi s podlogom - 40 kom.
* Agregat - 2 kom.
* Grijači za šator - 1 kom.
* Vreća za spavanje - 75 kom.
* Deka - 250 kom.
* Pivski komplet (stol i 2 klupe) - 24 kom.
* Rasklopive stolice – 5 kom.
* Stalak za smeće - 4 kom.
* Hladnjak 215 l - 1 kom.
* Pribor za jelo komplet (metalni) - 100 kom.
* Šator kocka 12 m2 - 2 kom.
* Auto prikolice nosivosti 750 kg - 2 kom.
* Isušivači vlage - 20 kom.
* Pumpe za vodu - 4 kom.
* Torbe prve pomoći - 50 kom.
* Nosiva sklopiva - 2 kom.
* Invalidska kolica - 10 kom.
* Štake – 10 kom.
* Toaletni stolići - 5 kom.
* Megafon - 1 kom.
* Radio uređaji za komunikaciju - 24 kom.
* Ljestve - 2 kom.
* Medicinski kreveti -10 kom.
* Alat komplet - 2 kom.
* Kompresor - 1 kom.
* Minivaš - 1 kom.
* Dizalica hidraulična - 1 kom.
* Vozila za operativno djelovanje - 8 kom.
* Polu električni viljuškar za skladištenje materijalnih dobara - 1 kom.
* Ručni viličar (paletar) za skladištenje materijalnih dobara - 3 kom.
* Prostor za uskladištenje materijalnih dobara 200 m2 - 1 kom.
* Čamac za spašavanje + motor Yamaha 10 Ks - 1 kom

Gradsko društvo Crvenog križa Čakovec uz navedenu opremu, posjeduje srednje veliki šator te 75 komada vreća za spavanje i deka.

Tijekom 2022. godine, značajne aktivnosti Gradskog društva Crvenog križa Čakovec bile su povezane uz aktualnu situaciju vezanu uz bolest Covid-19 i uz rat u Ukrajini. Kako je u organizaciji Ravnateljstva civilne zaštite i Međimurske županije na starom graničnom prijelazu Goričan započeo s radom prihvatno-tranzitni centar za raseljene osobe iz Ukrajine (bivša *Stara Mura* u vlasništvu društva *Ambijenti*), GDCK Čakovec aktivno se uključio u njegov rad. Također, u suradnji s Međimurskom županijom i gradovima i općinama, radio je na zbrinjavanju i smještaju iseljenih osoba iz Ukrajine te im osiguravao humanitarnu pomoć u obliku namirnica, higijenskih paketa i ostalih potrepština (bicikli, prijenosna računala, oprema i igračke za djecu i sl.)

Gradsko društvo Crvenog križa Čakovec aktivno djeluje u cijeloj Međimurskoj županiji. Tijekom 2022. godine, u sklopu zdravstvene i socijalne djelatnosti, Društvo je:

* pružilo humanitarnu pomoć 12.678 osoba. Društvo je podijelilo financijskih sredstava u iznosu od 21.680 kuna, 27.806 kg hrane, 2.625 kg higijenskih potrepština, 4.416 kg odjeće i 250 pari obuće (podaci do 09.11.2022. godine)
* s radom je započeo Centar PrInOS – za pružanje inkluzivnih oblika skrbi pri kojem djeluje kuhinja u kojoj se pripremaju topli obroci za starije i nemoćne osobe (nekima se isti dostavljaju) te se pruža usluga organiziranog stanovanja namijenjena beskućnicima koji samostalno žive u pet stambenih jedinica
* nastavilo s organizacijom i provedbom akcija dobrovoljnog darivanja krvi u suradnji s Hrvatskim zavodom za transfuzijsku medicinu iz Zagreba i Općom bolnicom Varaždin te je prikupljeno 3685 doza krvi (do 30.10.2022. godine)
* organiziralo tečajeve za pružanje prve pomoći unesrećenima u prometnoj nezgodi za kandidate za vozače i to 12 tečajeva s 156 polaznika
* održalo 2 tečaja prve pomoći za zaštitu na radu s 20 polaznika
* odradilo 74 osiguranja prve pomoći na različitim sportskim i kulturnim događanjima diljem Međimurja (do 01.11.2022. godine)
* provelo je 10 akcija mjerenje krvnog tlaka i razine glukoze u krvi za građanstvo (do 01.11.2022. godine)
* sudjelovalo na Sajmu sigurnosti i prevencije 2022., Vježbi Potres 2022., vježbama u Podturnu i Murskom Središću
* provodilo edukacije i radionice prve pomoći za djecu, mlade i građanstvo
* građanima posuđivalo bolničke krevete, invalidska kolica, toaletne stoliće, isušivače i štake.

Pri GDCK Čakovec je tijekom 2022. godine 200 volontera do 01.11.2022. godine ostvarilo ukupno 3313,5 volonterskih sati.

## HRVATSKA GORSKA SLUŽBA SPAŠAVANJA – STANICA ČAKOVEC

Hrvatska gorska služba spašavanja je dobrovoljna i neprofitna humanitarna služba javnog karaktera. Specijalizirana je za spašavanje na planinama, stijenama, speleološkim objektima i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama. Rad Hrvatske gorske službe spašavanja definiran je Zakonom o Hrvatskoj gorskoj službi spašavanja.

Hrvatska gorska služba spašavanja, Stanica Čakovec, sa svojih 24 članova povećala je aktivnosti u odnosu na prethodnu godinu kroz broj provedenih edukacija, vježbi, zajedničkih aktivnosti s drugim žurnim službama, kao i akcijama spašavanja i potražnih akcija.

Tako se u 2022. godini HGSS Stanica Čakovec imala 141 aktivnost što uključuje; potražne akcije, međunarodne vježbe, redovne vježbe, osnovne i specijalističke tečajeve, demonstracije, dežurstva i ostale operativne aktivnosti.

HGSS Stanica Čakovec sa svoja 24 člana u 2022 godini ukupno ima odrađenih 6018volonterskih sati.

HGSS – Stanica Čakovec raspolaže sa sljedećom opremom za djelovanje u slučaju nesreća i prirodnih katastrofa:

* gorska nosiljka Mariner – 1 kom.,
* nosila za speleo-spašavanje – 1 kom.,
* UT nosila – 1 kom.,
* Speleo nosila – 1 kom.,
* Akija nosila – 1 kom.,
* nosila na napuhavanje (ujedno i odmorište-bivak za alpiniste) – 1 kom.,
* vakuum-madraci – 2 kom
* službena vozila – 1 osobno vozilo, 1 K9 vozilo, 1 zapovjedno vozilo, 1 putničko-kombi vozilo, 2 terenska vozila, K9 prikolica i 1 ATV vozilo.
* aluminijski čamac, gumeni čamac, Jet ski s pripadajućim prikolicama za cestovni prijevoz,
* užad – statička i dinamička užeta za spašavanje iz stijena, speleoloških objekata, ruševina i sl.,
* tehničke sprave za rad s užetom i kretanje po užetu,
* akumulatorska bušilica
* radio uređaji – 4 kom.,
* radio uređaja Motorola-Tetra – 10 kom.,
* GPS uređaji – potrage – 8 kom
* Dron – 2 kom
* komplet (suha odijela, kacige, prsluci) za spašavanje iz vode – 15 kom.,
* skije za turno skijanje – 5 para,
* cepin – 1 kom.,
* lavinski primopredajnik – 2 kom.,
* sonda – 3 kom,
* lopata za snijeg - 2 kom.,
* medicinska oprema: medicinski interventni ruksaci, osobna oprema za pružanje prve pomoći, imobilizacijske udlage, imobilizacijska daska, AED defibrilator, imobilizacijske sprave tipa KED, blue-splint udlage.

Tijekom 2022. godine, HGSS – Stanica Čakovec sudjelovalo je u sljedećim aktivnostima:

* redovni sastanci članova jedan puta mjesečno (prva srijeda u mjesecu),
* obavezni utorci (svaki rjedan) rad na tehnikama i opremom radi boljeg snalaženja u realnim situacijama na terenu,
* održavanje spremnosti članova na terenu (prva pomoć u neurbanim i teško dostupnim područjima, turno skijanje, zimske tehnike – lavine, sondiranja, lociranje pomoću predajnika, digitalna kartografija, rad sa GPS uređajima, speleo-spašavanje, ljetne tehnike)
* 11 odrađenih akcija spašavanja, potraga,
* obučavanje i priprema staničnih kandidata za pristupanje tehničkim tečajevima za obuku HGSS-a,
* tečaj spašavanja u ljetnim uvjetima,
* tečaj prve pomoći u neurbanim i teško dostupnim područjima,
* osnovni tečaj speleospašavanja,
* dežurstva na sportskim i planinarskim događajima,
* dežurstvo u NP Mljet tijekom turističke sezone,

Unatoč mnogo aktivnosti u 2022 godini, HGSS Stanica Čakovec je nastavila radove na HGSS kući Stanice Čakovec na području bivše vojarne u Čakovcu, a koja je u planu biti završena u 2023. godini.

## SPECIJALISTIČKA POSTROJBA CIVILNE ZAŠTITE ZA TRAGANJE I SPAŠAVANJE U RUŠEVINAMA MEĐIMURSKE ŽUPANIJE

Specijalistička postrojba civilne zaštite za traganje i spašavanje u ruševinama Međimurske županije osnovat će se odlukom o osnivanju specijalističke postrojbe civilne zaštite za traganje i spašavanje u ruševinama Međimurske županije, tj. nakon donošenja Procjene rizika od velikih nesreća za područje Međimurske županije.

Odlukom o osnivanju specijalističke postrojbe odredit će se da se specijalistička postrojba civilne zaštite za traganje i spašavanje u ruševinama Međimurske županije sastoji od 1 upravljačke skupine (3 pripadnika), 1 operativne skupine (10 pripadnika) i 1 logističke skupine (4 pripadnika).

Specijalistička postrojba civilne zaštite za traganje i spašavanje u ruševinama Međimurske županije osnovana je za provođenje/potvrđivanje početne procjene, traganje, lociranje i spašavanje žrtava iz ruševina ili klizišta te pružanje prve pomoći do predaje na stručnu medicinsku skrb.

## KOORDINATORI NA LOKACIJI

Sukladno Zakonu o sustavu civilne zaštite te Zaključku o usvajanju Procjene rizika od velikih nesreća za područje Međimurske županije, načelnik Stožera civilne zaštite Međimurske županije je 2019. godine donio Odluku o imenovanju koordinatora na lokaciji Međimurske županije.

Sukladno specifičnostima izvanrednog događaja, koordinatore na lokaciji određuje načelnik Stožera civilne zaštite Međimurske županije iz redova operativnih snaga sustava civilne zaštite i koje po potrebi upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

**PRAVNE OSOBE I UDRUGE OD INTERESA ZA SUSTAV CIVILNE ZAŠTITE**

Pravne osobe od interesa za sustav civilne zaštite Međimurske županije, određene su Odlukom o određivanju pravnih osoba od interesa za sustav civilne zaštite Međimurske županije s ciljem priprema i sudjelovanja u otklanjanju posljedica katastrofa i velikih nesreća na području Međimurske županije.

Pravne osobe od interesa za sustav civilne zaštite na području Županije su:

* Županijska uprava za ceste Čakovec
* *Međimurje – plin* d.o.o. Čakovec
* *Međimurske vode* d.o.o. Čakovec
* *Rudi express* d.o.o. – *Rudi travel* – Autobusni prijevoz Čakovec
* *TEAM građenje* d.o.o. Čakovec
* *Međimurje graditeljstvo* d.o.o. Čakovec
* *Tegra* d.o.o. Čakovec
* *Đurkin* d.o.o. Čakovec
* *Pavlic-asfalt-beton* Goričan
* GKP *ČAKOM* Čakovec
* *Švenda Tarmann Chemie* d.o.o. Čehovec
* *Tehnix* d.o.o. Donji Kraljevec
* *Čakovečki mlinovi* d.d. Čakovec
* Mesna industrija *Vajda* d.d. Čakovec
* Perutnina *Ptuj-Pipo* d.o.o. Čakovec
* smještajni kapaciteti:
* Hotel *PARK* Čakovec
* Hotel *GOLF* Donji Vidovec
* Toplice *Sveti Martin*
* Graditeljska škola Čakovec (dvorana GOC-a)
* Osnovna škola Štrigova (dvorana)
* Osnovna škola Mursko Središće (dvorana)
* Osnovna škola Prelog (dvorana)
* Osnovna škola Kotoriba (dvorana)

Pravne osobe u okviru svoje redovne djelatnosti obavljaju i poslove civilne zaštite (*Hrvatske vode - VGO za Muru i gornju Dravu, VGI za mali sliv Trnava*, *Međimurske vode* d.o.o., *Međimurje-plin*, *Elektra* Čakovec, *HEP Proizvodnja d.o.o.* – Proizvodno područje *HE Sjever*, *Županijska uprava za ceste* i komunalna poduzeća, veterinarske stanice i dr.), aktivno djeluju u zaštiti i spašavanju po potrebi sa svojim interventnim ekipama i raspolažu potrebnim materijalno-tehničkim sredstvima i smještajnim kapacitetima za djelovanje u velikim nesrećama i katastrofama.

Tijekom 2022. godine nije bilo potrebe za proglašavanjem redovne i izvanredne obrane od poplava na branjenim dionicama rijeka Mure i Drave i potoka Trnave.

Započeti su radovi oko rekonstrukcije nasipa s projektiranim nadvišenjem kod mjesta Pušćine u duljini od 3.476 metara. Rekonstrukcija nasipa trebala bi biti završena do kraja 2023. godine.

Udruge od interesa za sustav civilne zaštite, neovisno što ciljevi udruge i njihova primarna djelatnost nisu isključivo vezani uz zaštitu i spašavanje (npr. radio-komunikacijske, nautičke, zrakoplovne i druge tehničke djelatnosti), su pričuvni dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, jer svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama zakona i planu djelovanja civilne zaštite jedinica lokalne i područne (regionalne) samouprave.

Na području Međimurske županije djeluju sljedeće udruge građana koje su sa svojim snagama i opremom kojom raspolažu od značaja za sustav civilne zaštite:

* Zajednica tehničke kulture Međimurske županije
* Lovački savez Međimurske županije
* Radio klub *Međimurje* Čakovec
* Aeroklub *Međimurje* Čakovec
* Zmajarski klub *Rode* Prelog
* Nautički klub *Međimurje* Čakovec
* Nautički klub *Labud* Prelog
* Moto-nautički klub *Mura* Kotoriba
* Nautički klub *Fljojsar* Donja Dubrava
* Motonautički klub *Vidovski zlatari* Donji Vidovec

Udruge samostalno provode osposobljavanje svojih članova i sudjeluju u osposobljavanju i vježbama s drugim operativnim snagama sustava civilne zaštite te se aktivno uključuju u zaštitu i spašavanje po potrebi.

**OSTALI SUDIONICI SUSTAVA CIVILNE ZAŠTITE**

Zdravstvene ustanove na području Međimurske županije po potrebi se redovito uključuju u zaštitu i spašavanje sa svojim snagama i sredstvima. Tako su sve zdravstvene ustanove s područja Međimurske županije bile aktivno uključene u sprečavanju širenja bolesti *Covid-19* i zbrinjavanju bolesnih osoba.

Zavod za javno zdravstvo Međimurske županije, u cilju smanjivanja rizika pojave nekih zaraznih bolesti, kontinuirano provodi nadzor nad vodom za ljudsku potrošnju. Isto tako, u ovlaštenim laboratorijima se redovno provode analize mikrobiološke ispravnosti hrane. Zavod je sa svim svojim djelatnostima, a posebno epidemiologijom i mikrobiologijom, bio aktivno uključen u sve radnje vezane uz sprečavanje širenja bolesti *Covid-19* (testiranje osoba, cijepljenje, zdravstveni nadzor – epidemiološku obradu i utvrđivanje epidemiološkog rizika izloženosti *SARS-COV-2* virusu, utvrđivanje oboljelih i obrada kontakata oboljelih te koordinacija sa svim sudionicima u zdravstvenom sustavu i ostalim javnim službama, davanje mišljenja oko provedbe određenih aktivnosti i dr.). Isto tako, koordinirao je provedbu DDD mjera u objektu za prihvat raseljenih osoba iz Ukrajine na graničnom prijelazu Goričan (*Stara Mura*).

Zavod za hitnu medicinu Međimurske županije sa svojim timovima raspoređenim u Čakovcu, Murskom Središću, Prelogu i Kotoribi doprinosi boljoj zaštiti i spašavanju ljudi na području Međimurske županije.

Centar za socijalnu skrb Čakovec uključuje se sukladno potrebama u civilnoj zaštiti.

Policijska uprava međimurska se po potrebi aktivno uključuje u civilnu zaštitu sa svim raspoloživim snagama i sredstvima. Djelatnici Policijske uprave aktivno su se uključili u aktivnostima vezanim uz bolest *Covid-19* te u kontroli raseljenih osoba iz Ukrajine.

Na temelju godišnjeg Plana vježbi civilne zaštite na području Međimurske županije za 2022. godinu provedena je županijska vježba civilne zaštite spašavanja učenika i zaposlenika iz Učeničkog doma u Čakovcu prilikom potresa, pod logom *POTRES 2022*, na temu spašavanje, evakuacija i zbrinjavanje učenika i zaposlenika zbog urušavanja dijela zgrade i požara u Učeničkom domu u Čakovcu. Cilj Vježbe je bio praktična provjera planova djelovanja civilne zaštite Međimurske županije i Grada Čakovca, osposobljenost i postupak intervencije operativnih snaga civilne zaštite i žurnih službi te eventualnu potrebu mijenjanja planova djelovanja civilne zaštite u cilju njihove bolje operativnosti. Sudionici vježbe civilne zaštite su bili operativne snage sustava civilne zaštite Međimurske županije i Grada Čakovca te Graditeljska škola i Učenički dom u Čakovcu. U analizi vježbe je istaknuto da je vježba dobro pripremljena i da je bila učinkovita uz naglasak da su sve operativne snage uspješno izvršile zadane zadaće, što je pokazatelj da su pripravne i dobro organizirane.

**ANALIZA FINANCIRANJA SUSTAVA CIVILNE ZAŠTITE U 2022. GODINI**

Prema Zakonu o sustavu civilne zaštite izvršno tijelo u županiji, gradu i općini je odgovorno za osnivanje, razvoj i financiranje, opremanje, osposobljavanje i uvježbavanje operativnih snaga sustava civilne zaštite.

Stoga je Međimurska županija, tijekom 2022. godine, sukladno zakonskim obvezama i mogućnostima, na operativne snage sustava civilne zaštite Međimurske županije i njihovo djelovanje utrošila sljedeća financijska sredstva:

|  |  |  |
| --- | --- | --- |
| SUDIONIK SUSTAVA: | **PLAN ZA 2022.** | **REALIZIRANO**  **U 2022.** |
| **VATROGASNA ZAJEDNICA MEĐIMURSKE ŽUPANIJE** | **1.000.000,00 kn**  (132.723,00 EUR) | **700.000,00 kn**  (92.906,00 EUR) |
| **HRVATSKA GORSKA SLUŽBA SPAŠAVANJA - STANICA ČK** | **160.000,00 kn**  (21.236,00 EUR) | **160.000,00 kn**  (21.236,00 EUR) |
| **GRADSKO DRUŠTVO CRVENOG KRIŽA ČAKOVEC** | 445.163,28 kn  (59.083,32 EUR) | 445.163,28 kn  (59.083,32 EUR) |
| **SUSTAV CIVILNE ZAŠTITE MEĐIMURSKE ŽUPANIJE** | **100.000,00 kn**  (13.273,00 EUR) | **7.152,56 kn**  (950,00 EUR) |

**ZAKLJUČAK**

Slijedom navedenog, može se zaključiti da sustav civilne zaštite na području Međimurske županije omogućava izvršavanje svih zadaća vezanih uz zaštitu i spašavanje stanovništva, materijalnih i kulturnih dobara i okoliša od velikih nesreća i katastrofa zahvaljujući dobroj organiziranosti i opremljenosti svih operativnih snaga sustava civilne zaštite kao i ostalih gotovih snaga koje se i zaštitom i spašavanjem bave u okviru svoje redovne djelatnosti.

STOŽER CIVILNE ZAŠTITE MEĐIMURSKE ŽUPANIJE

KLASA: 240-03/22-03/14 NAČELNIK STOŽERA

URBROJ: 2109-04-22-03 Josip Grivec, zamjenik župana

Čakovec, 29. 11. 2022.

Temeljem članka 17. stavka 1. alineje 1. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22), članka 21. Statuta Međimurske županije («Službeni glasnik Međimurske županije» broj 26/10, 4/13, 6/13 - pročišćeni tekst, 6/14, 2/18, 10/18 - pročišćeni tekst, 2/20, 3/21 i 2/22 - pročišćeni tekst) i članka 61. Poslovnika Skupštine Međimurske županije («Službeni glasnik Međimurske županije» broj 26/10, 4/13, 6/13 - pročišćeni tekst, 6/14, 2/18, 10/18 - pročišćeni tekst, 2/20, 3/21 i 2/22 - pročišćeni tekst), Skupština Međimurske županije je na \_\_\_\_\_ sjednici održanoj \_\_\_\_\_\_\_\_\_ 2022. godine donijela

**ZAKLJUČAK**

**o prihvaćanju Analize stanja sustava civilne zaštite**

**na području Međimurske županije za 2022. godinu**

1. Prihvaća se Analiza stanja sustava civilne zaštite na području Međimurske županije za 2022. godinu, utvrđena od strane Stožera civilne zaštite Međimurske županije.

2. Analiza stanja se nalazi u privitku ovog Zaključka.

3. Ovaj Zaključak će se objaviti u „Službenom glasniku Međimurske županije“.

SKUPŠTINA MEĐIMURSKE ŽUPANIJE

KLASA: 240-03/22-03/16 PREDSJEDNIK

URBROJ: \_\_\_\_\_\_\_\_\_\_\_\_\_ Dragutin Glavina

Čakovec, \_\_\_\_\_\_\_\_\_\_ 2022.

**OBRAZLOŽENJE**

**uz Analizu stanja sustava civilne zaštite na području**

**Međimurske županije za 2022. godinu**

Temeljem članka 17. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22), predstavničko tijelo na prijedlog izvršnog tijela jedinice lokalne i područne (regionalne) samouprave razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Sukladno tim odredbama Zakona, Stožer civilne zaštite Međimurske županije je na 9. sjednici održanoj 29. 11. 2022. godine razmatrao stanje sustava civilne zaštite te utvrdio Analizu stanja sustava civilne zaštite na području Međimurske županije za 2022. godinu.

Tako utvrđena Analiza predlaže se Skupštini Međimurske županije na raspravu i prihvaćanje.

U Čakovcu, \_\_\_\_\_\_\_\_\_\_ 2022. godine

SLUŽBA ZA POSLOVE ŽUPANA

MEĐIMURSKE ŽUPANIJE